text: 430 grise i gårdbrand ved Vojens
  13 juni 2013 kl. 05.23
  En 43-årig gårdejer fra Vojens blev natten til torsdag indlagt for røgforgiftning, efter at han forsøgte at redde 430 søer fra en brand i sin svinestald.
  Branden fandt sted på Vedbølvej i Vedbøl ved Vojens. Gårdejeren anmeldte selv branden kl. 03.08, da han opdagede, at der var brand i et el-skab i grisestalden.
  Efter anmeldelsen gik gårdejeren selv i gang med at slukke ilden og blev i den forbindelse udsat for kraftig røg. Derfor blev han umiddelbart efter kørt til sygehuset og undersøgt for røgforgiftning.
  Det lykkedes efterfølgende redningsmandskabet, at få branden under kontrol, inden den bredte sig til resten af stalden. Skaderne fra ilden begrænsede sig til området omkring el-skabet. Til gengæld er bygningen præget af den voldsomme røg, fortæller vagthavende ved Syd- og Sønderjyllands Politi til TV SYD.
  En dyrlæge har undersøgt de 430 søer, der befandt sig i stalden under branden. Ingen grise er foreløbig blevet aflivet.
  